Úradný vestník L 160 , 30/04/2004 S. 0082 - 0084



Rozhodnutie Komisie z 29. apríla 2004, ktorým sa mení a dopĺňa príloha B k prílohe VIII k Aktu o pristúpení z roku 2003 tak, aby niektoré prevádzkarne spracúvajúce živočíšne vedľajšie produkty v Lotyšsku boli zahrnuté do zoznamu prevádzkarní v prechodnom období [oznámené pod číslom dokumentu K(2004) 1737] (Text s významom pre EHP) (2004/476/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na jej článok 2 ods. 3, so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na jeho prílohu VIII kapitolu 4 oddiel B pododdiel I ods. 2 písm. d), keďže: (1) Príloha VIII kapitola 4 oddiel B pododdiel I ods. 2 písm. a) Aktu o pristúpení z roku 2003 ustanovuje, že štrukturálne požiadavky ustanovené vo vzťahu k prílohe V kapitole I a prílohe VII kapitola I nariadenia Európskeho parlamentu a Rady (ES) č. 1774/2002 z 3. októbra 2002, ktorým sa ustanovujú zdravotnícke predpisy pre živočíšne vedľajšie produkty neurčené na ľudskú spotrebu [1], sa v prípade splnenia určitých podmienok nebudú uplatňovať na prevádzkarne v Lotyšsku uvedené v prílohe B k prílohe VIII Aktu o pristúpení do 31. decembra 2004. (2) Vyššie uvedené prevádzkarne môžu spracúvať a skladovať len materiály z kategórie 3 definované v článku 6 nariadenia (ES) č. 1774/2002. (3) Nariadenie (ES) č. 1774/2002 ustanovuje zdravotnícke predpisy týkajúce sa živočíšnych vedľajších produktov neurčených na ľudskú spotrebu. Ustanovuje štrukturálne požiadavky, ktoré sa budú uplatňovať v prevádzkarňach spracúvajúcich materiál z kategórie 3. (4) Šesť ďalších prevádzkarní v Lotyšsku spracúvajúcich živočíšne vedľajšie produkty má problémy so splnením štrukturálnych požiadaviek ustanovených v prílohe V kapitole I a prílohe VII kapitole I nariadenia (ES) č. 1774/2002 k 1. máju 2004. (5) Týchto šesť prevádzkarní preto potrebuje čas na dokončenie procesu modernizácie, aby úplne splnili príslušné štrukturálne požiadavky ustanovené v nariadení (ES) č. 1774/2002. (6) Šesť prevádzkarní, ktoré sú v súčasnosti v pokročilej fáze procesu modernizácie, poskytlo spoľahlivé záruky, že vlastnia prostriedky potrebné na odstránenie zvyšných nedostatkov v krátkom čase, a získali priaznivé stanovisko od Lotyšskej potravinovej a veterinárnej služby, pokiaľ ide o dokončenie procesu modernizácie. (7) V prípade Lotyšska sú k dispozícii podrobné informácie týkajúce sa nedostatkov za každú prevádzkareň. (8) Aby sa uľahčil prechod od súčasného režimu v Lotyšsku na režim vyplývajúci z uplatňovania veterinárnych právnych predpisov spoločenstva, na základe žiadosti Lotyšska existuje dôvod pre poskytnutie prechodného obdobia týmto šiestim prevádzkárňam. (9) Vzhľadom na pokročilú fázu modernizácie šiestich prevádzkarní by sa prechodné obdobie malo obmedziť 31. decembrom 2004. (10) Stály výbor pre potravinový reťazec a zdravie zvierat bol informovaný o opatreniach ustanovených v tomto rozhodnutí, PRIJALA TOTO ROZHODNUTIE: Článok 1 1. Prevádzkarne uvedené v prílohe k tomuto rozhodnutiu sa dopĺňajú do prílohy B uvedenej v kapitole 4 oddiele B pododdiele I ods. 2 prílohy VIII Aktu o pristúpení z roku 2003. 2. Pre prevádzkarne uvedené v prílohe platia predpisy uvedené v prílohe VIII kapitole 4 oddiele B pododdiele I ods. 2 písm. b) Aktu o pristúpení. 3. Prevádzkarne uvedené v prílohe podliehajú prechodným opatreniam v súvislosti s nariadením (ES) č. 1774/2002 až do dňa uvedeného pre každé zariadenie. Článok 2 Toto rozhodnutie sa bude uplatňovať s výhradou a odo dňa nadobudnutia platnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska. Článok 3 Toto rozhodnutie je adresované členským štátom. V Bruseli 29. apríla 2004 Za Komisiu David Byrne člen Komisie [1] Ú. v. EÚ L 273, 10.10.2002, s. 1. Nariadenie naposledy zmenené a doplnené nariadením Komisie (ES) č. 668/2004 (Ú. v. EÚ L 112, 19.4.2004, s. 1). -------------------------------------------------- PRÍLOHA Prevádzkarne spracúvajúce živočíšne vedľajšie produkty v prechodnom období č. | Veterinárne schvaľovacie číslo | Názov a adresa prevádzkarne | Kategória materiálu schváleného na spracovanie | Dátum splnenia | Kategória 3 | 1. | 018409 | Balticovo, holdingová spoločnosť obec Iecavas, okres Bauskas LV – 3913 | x | 31.12.2004 | 2. | 018675 | GP Adazi, holdingová spoločnosť obec Adazu okres Riga LV – 2164 | x | 31.12.2004 | 3. | D18728 | R – Soft Razotajs LTD "Avava", obec Pures okres Tukuma LV – 3124 | x | 31.12.2004 | 4. | 018674 | Putnu fabrika "Kekava" holdingová spoločnosť obec Kekavas okres Riga LV – 2123 | x | 31.12.2004 | 5. | 018191 | Saldus galas kombinats LTD obec Saldus okres Saldus LV – 3862 | x | 31.12.2004 | 6. | 019196 | Lielzeltini LTD obec Ceraukstes okres Bauskas LV – 3908 | x | 31.12.2004 | --------------------------------------------------